title: 2004 m. kovo 29 d. , Europos Parlamento biuro sprendimas nustatantis Europos Parlamento ir Tarybos reglamento (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių įgyvendinimo taisykles

text:
28.6.2006

               LT

               Europos Sąjungos oficialusis leidinys

               C 150/9

         2004 m. kovo 29 d.

      EUROPOS PARLAMENTO BIURO SPRENDIMAS
       (1)

   nustatantis Europos Parlamento ir Tarybos reglamento (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių įgyvendinimo taisykles
   (2006/C 150/02)
   BIURAS,
   atsižvelgdamas į Europos bendrijos steigimo sutartį, ypač į jos 191 straipsnį,
   atsižvelgdamas į 2003 m. lapkričio 4 d Europos Parlamento ir Tarybos reglamentą (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių (2),
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3) (toliau vadinama — Finansinis reglamentas), 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) įgyvendinimo taisykles (toliau vadinama — įgyvendinimo taisyklės), ir 2005 m. balandžio 27 d. Komisijos reglamentą (EB) Nr. 643/2005, panaikinantį Reglamentą (EB) Nr. 2909/2000 dėl Europos Bendrijų nefinansinio ilgalaikio turto apskaitos valdymo (5),
   atsižvelgdamas į Europos Parlamento Darbo tvarkos taisyklių 22 straipsnio 10 dalį,
   Kadangi

               1)

               turi būti nustatytos dotacijų, skirtų prisidėti Europos politinių partijų finansavimo skyrimo ir valdymo taisyklės.

               2)

               finansinė parama Europos politinėms partijoms yra Finansinio reglamento 108 ir tolesniuose straipsniuose apibrėžta dotacija,

         NUSPRENDĖ
   1 straipsnis
   Dalykas
   Šiose taisyklėse nustatomos 2003 m. lapkričio 4 d. Europos Parlamento ir Tarybos reglamento (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių įgyvendinimo taisyklės.
   1a straipsnis
   Kiekvienos Europos Parlamento kadencijos pradžioje biuras priima preliminarų daugiametį Europos politinių partijų finansavimo planą, pagrįstą kiekvienai partijai skiriamos pagrindinės sumos orientacinėmis gairėmis ir pagal atitinkamos partijos narių skaičių nustatyta papildoma suma. Šis planas sudarys pagrindines gaires, kuriomis vadovausis Europos Parlamentas, kaip viena iš biudžeto valdymo institucijų, metinio biudžeto sudarymo procedūros metu, nepaveikdamas Sutartyje apibrėžtų biudžeto valdymo institucijos galių.
   2 straipsnis
   Kvietimas teikti paraiškas
   Europos Parlamentas kiekvienais metais prieš pirmojo pusmečio pabaigą skelbia kvietimą teikti paraiškas dėl dotacijų skyrimo Europos politinėms partijoms finansuoti. Šiame dokumente nurodomi atrankos kriterijai, Bendrijos finansavimo tvarka ir numatomos dotacijų skyrimo procedūros datos.
   3 straipsnis
   Prašymas dėl finansavimo
   1.   Taikant Reglamento (EB) Nr. 2004/2003 4 straipsnį, Europos politinė partija, norėdama gauti dotaciją iš Europos Sąjungos bendrojo biudžeto, iki metų, einančių prieš biudžetinius metus, kuriems prašoma suteikti dotaciją, lapkričio 15 d. pateikia raštišką prašymą Europos Parlamento Pirmininkui. Šio reglamento 3 straipsnyje nurodytos sąlygos turi būti įvykdytos iki prašymo pateikimo datos.
   2.   Prašymo skirti dotaciją forma pridedama prie šių taisyklių (žr. 1 priedą). Ją galima rasti Parlamento tinklalapyje.
   3.   Visi pranešimai pagal Reglamento (EB) Nr. 2004/2003 4 straipsnio 3 dalį persiunčiami Europos Parlamento Pirmininkui.
   4 straipsnis
   Sprendimas dėl prašymo dėl finansavimo
   1.   Generalinio sekretoriaus siūlymu, biuras, vadovaudamasis Reglamento (EB) Nr. 2004/2003 3 ir 4 straipsniuose nustatytomis sąlygomis, nagrinėja prašymus dėl finansavimo ir nustato, kurie prašymai dėl finansavimo yra tenkintini. Biuras, kai yra rengiamas biuro sprendimas, ir generalinis sekretorius gali paprašyti pareiškėjo iki nustatyto termino pateikti kitus ar paaiškinti kartu su prašymu pateiktus dokumentus.
   2.   Iki biudžetinių metų, kuriems prašoma dotacija, vasario 15 d. biuras skelbia dotacijų gavėjų sąrašą ir numatomas sumas. Jeigu prašoma dotacija nesuteikiama, biuras tame pačiame sprendime nurodo prašymo atmetimo priežastis, ypač Reglamento (EB) Nr. 2004/2003 3 ir 4 straipsniuose nurodytų sąlygų atžvilgiu.
   Biuro sprendimas priimamas išnagrinėjus prašymus, kaip numatyta 1 dalyje. Jame atsižvelgiama į pasikeitimus, įvykusius po prašymo pateikimo, apie kuriuos buvo pranešta pagal Reglamento (EB) Nr. 2004/2003 4 straipsnio 3 dalį, ir į visuotinai žinomus pasikeitimus.
   Tuo atveju, kai padidėjus finansavimo prašančių partijų arba į jas įstojusių narių skaičiui orientacinės sumos neatitinka pagal 1a straipsnį numatytų sumų, generalinis sekretorius nedelsdamas apie tai praneša biurui, ir šis gali prašyti Pirmininko pateikti pasiūlymą kompetentingam komitetui dėl turimų asignavimų perskirstymo.
   3.   Pirmininkas raštu informuoja pareiškėją apie priimtą sprendimą. Dotacijos skyrimo atveju, prie pranešimo pridedamas susitarimo dėl dotacijos projektas, kurį turi pasirašyti dotacijos gavėjas. Tais atvejais, kai prašymas dėl finansavimo nėra tenkinamas, pranešime nurodomos biuro pateiktos atmetimo priežastys. Pareiškėjai, kurių prašymai atmetami, informuojami per penkiolika kalendorinių dienų po pranešimų apie sprendimo suteikti dotaciją išsiuntimo paramos gavėjams.
   5 straipsnis
   Susitarimas dėl dotacijos
   Dėl dotacijos skyrimo Europos politinei partijai Europos Parlamentas, kuriam atstovauja Pirmininkas arba jo įgaliotas asmuo, ir dotacijos gavėjas sudaro raštišką susitarimą. Susitarimo tekstas pridedamas prie šių taisyklių (žr. 2 priedą). Susitarimas turi būti sudarytas ir abiejų šalių pasirašytas per trisdešimt dienų nuo 4 straipsnyje minėto biuro sprendimo priėmimo. Susitarimo dėl dotacijos tekstas negali būti keičiamas.
   6 straipsnis
   Mokėjimas
   1.   Jei biuras nenumato kitaip, dotacija Europos politinėms partijoms suteikiama kaip išankstinis finansavimas, vienu kartu išmokant 80 procentų didžiausios sumos, nustatytos susitarimo dėl dotacijos skyrimo I.3 straipsnio 2 dalyje, per 15 dienų po susitarimo pasirašymo.
   2.   Likutis išmokamas pasibaigus laikotarpiui, per kurį buvo nuspręsta skirti Bendrijos finansavimą, remiantis dotacijos gavėjo faktiškai patirtomis išlaidomis darbo programos įgyvendinimo metu. Jeigu bendra ankstesnių išmokų suma viršija nustatytos galutinės dotacijos sumą, Europos Parlamentas susigrąžina netinkamai išmokėtas lėšas.
   3.   Iki paskesnių finansinių metų gegužės 15 d., bet ne vėliau kaip birželio 30 d., dotacijos gavėjas turi pateikti šiuos dokumentus, būtinus, kad Europos Parlamentas galėtų pervesti likutį:

               —

               galutinę darbo programos įgyvendinimo ataskaitą;

               —

               galutinę faktiškai patirtų išlaidų finansinę atskaitą pagal preliminaraus biudžeto struktūrą;

               —

               išsamią santrauką apie pajamas ir išlaidas, kurios atitinka dotacijos gavėjo sąskaitas tuo laikotarpiu, kai jis gauna finansavimą pagal susitarimą dėl dotacijos;

               —

               dotacijos gavėjo sąskaitų išorės audito ataskaita, parengta nepriklausomos įstaigos ar eksperto, kuris pagal nacionalinės teisės aktus gali atlikti sąskaitų patikrinimą.

         4.   Išorės audito tikslas yra patvirtinti, kad dotacijos gavėjo Europos Parlamentui pateikti finansiniai dokumentai atitinka finansines susitarimo dėl dotacijos sąlygas, kad nurodytos išlaidos iš tikrųjų buvo patirtos, kad nurodytos visos gautos pajamos ir kad buvo laikomasi Reglamento (EB) Nr. 2004/2003 6, 7, 8 straipsniuose ir 10 straipsnio 2 dalyje nurodytų įsipareigojimų.
   5.   Gavęs 3 dalyje minėtus dokumentus, biuras, generalinio sekretoriaus siūlymu, per du mėnesius patvirtina galutinę ataskaitą dėl darbo programos įgyvendinimo ir galutinę finansinę ataskaitą.
   Biuras gali paprašyti iš dotacijos gavėjo pateikti kitus patvirtinančius dokumentus ar informaciją, kurių mano esant reikalinga galutinei ataskaitai ir galutinei finansinei ataskaitai patvirtinti. Dotacijos gavėjas privalo pateikti patvirtinančius dokumentus per 15 dienų.
   Išklausęs atitinkamos politinės partijos atstovus, biuras gali atmesti galutinę ataskaitą ir finansinę ataskaitą, bei pareikalauti pateikti naują ataskaitą ir naują finansinę ataskaitą. Dotacijos gavėjas privalo pateikti naują ataskaitą ir naują finansinę ataskaitą per 15 dienų.
   Jeigu per pirmiau minėtą dviejų mėnesių terminą nesulaukiama jokio raštiško Parlamento atsako, galutinė ataskaita ir galutinė finansinė ataskaita laikomos priimtomis.
   6.   Dotacijos gavėjas praneša Parlamentui apie palūkanas arba lygiavertę naudą, gautą dėl Parlamento suteikto išankstinio finansavimo. Apie tai turi būti pranešta pateikiant prašymą dėl likučio pervedimo, užbaigiant išankstinį finansavimą. Generalinis sekretorius arba jo įgaliotas asmuo dėl šių palūkanų išieškojimo pateikia vykdomąjį raštą.
   7 straipsnis
   Galutinės dotacijos dydžio nustatymas
   1.   Nepriklausomai nuo vėliau patikrinimų ir audito metu gautos informacijos, biuras, išklausęs finansavimo prašančios politinės partijos atstovus, nustato galutinės pareiškėjui suteikiamos dotacijos dydį, remdamasis 6 straipsnio 3 dalyje nurodytais ir biuro patvirtintais dokumentais.
   2.   Visa suma, kurią Parlamentas išmoka paramos gavėjui, jokiu būdu negali viršyti:

               —

               susitarimo dėl dotacijos I.3 straipsnio 2 dalyje numatytos didžiausios dotacijos sumos;

               —

               75 procentų faktiškų finansuotinų išlaidų.

         3.   Dotacija apsiriboja suma, reikalinga subalansuoti dotacijos gavėjo eksploatacijos biudžeto pajamas ir finansuotinas išlaidas, patirtas įgyvendinant darbo programą ir jokiu būdu, remiantis Reglamento, nustatančio išsamias įgyvendinimo taisykles, 165 straipsniu, neuždirba pelno gavėjui. Esant perteklinėms lėšoms, dotacijos suma atitinkamai sumažinama.
   4.   Atsižvelgdamas į taip nustatytą galutinės dotacijos sumą ir į bendrą anksčiau pagal susitarimą dėl dotacijos išmokėtų išmokų sumą, biuras patvirtina likučio dydį, lygų sumai, kuri dar turi būti išmokėta gavėjui. Jeigu bendra jau atliktų mokėjimų suma yra didesnė nei galutinės dotacijos suma, generalinis sekretorius arba jo įgaliotas asmuo pateikia vykdomąjį raštą dėl perteklinės sumos išieškojimo.
   8 straipsnis
   Dotacijos sustabdymas ir sumažinimas
   Generalinio sekretoriaus siūlymu, biuras sustabdo mokėjimus, sumažina dotaciją arba, esant reikalui, nutraukia susitarimą dėl dotacijos, pareikalaudamas grąžinti atitinkamą sumą, jeigu:

               a)

               dotacija buvo naudojama Reglamente (EB) Nr. 2004/2003 nenumatytoms išlaidoms;

               b)

               nepateikus Reglamento (EB) Nr. 2004/2003 4 straipsnio 3 dalyje numatyto pranešimo;

               c)

               nebuvo laikomasi Reglamento (EB) Nr. 2004/2003 3 ir 6 straipsniuose nustatytų sąlygų ir įsipareigojimų;

               d)

               atsiradus vienai iš Finansinio reglamento 93 arba 94 straipsniuose nurodytų aplinkybių.

         Prieš priimdamas sprendimą, biuras sudaro dotacijos gavėjui galimybę pareikšti savo pastabas dėl nustatytų neatitikimų.
   9 straipsnis
   Išieškojimas
   1.   Jeigu dotacijos gavėjui buvo netinkamai išmokėtos sumos arba, pagal susitarimo dėl dotacijos sąlygas yra pateisinama išieškojimo procedūra, dotacijos gavėjas Parlamento nurodytomis sąlygomis ir iki nurodyto termino Parlamentui perveda atitinkamas sumas.
   2.   Jeigu iki Parlamento nustatyto termino dotacijos gavėjas neperveda sumų, Parlamentas skaičiuoja delspinigius, kurių tarifas numatytas susitarimo dėl dotacijos II.14 straipsnio 3 dalyje. Delspinigiai skaičiuojami nuo paskutinės lėšų grąžinimui nustatyto termino dienos, jos neįskaitant, iki tos dienos, kurią Europos Parlamentui grąžinamos lėšos, imtinai.
   10 straipsnis
   Patikrinimai ir auditas
   1.   Generalinis sekretorius reguliariai atlieka Reglamento (EB) Nr. 2004/2003 5 straipsnio 1 dalyje numatytą patikrinimą.
   2.   Dotacijos gavėjas pateikia Europos Parlamentui ir jo įgaliotoms išorės įstaigoms visus reikalaujamus išsamius duomenis, kad Parlamentas galėtų įsitikinti darbo programos tinkamu įgyvendinimu ir susitarimo dėl dotacijų sąlygų laikymusi.
   3.   Dotacijos gavėjas penkerius metus, skaičiuojant nuo susitarimo dėl dotacijos I.4 straipsnyje numatyto likučio išmokėjimo dienos, saugo visų, ypač apskaitos, bankų ir mokesčių dokumentų originalus arba, tinkamai pagrįstais išimtiniais atvejais, su susitarimu dėl dotacijos susijusių dokumentų originalų patvirtintus nuorašus, kad Parlamentui pareikalavus galėtų juos pateikti.
   4.   Dotacijos gavėjas sudaro sąlygas Parlamentui tiesiogiai per Parlamento tarnautojus arba kitos tuo tikslu įgaliotos išorės įstaigos pagalba, patikrinti, kaip naudojama dotacija. Šie patikrinimai gali būti atliekami per visą susitarimo dėl dotacijos galiojimo laikotarpį iki likučio mokėjimo datos, o taip pat per penkerius metus, skaičiuojant nuo likučio išmokėjimo. Jei tinkama, remdamasis šių patikrinimų rezultatais, biuras gali priimti sprendimą dėl išieškojimo.
   5.   Kiekviename susitarime dėl dotacijos turi būti aiškiai numatyta, kad Europos Parlamentas ir Audito Rūmai gali atlikti Europos politinių partijų, kurioms buvo išmokėta dotacija iš Europos Sąjungos bendrojo biudžeto, dokumentų auditą ir patikrinimą vietoje.
   6.   Remiantis 1999 m. gegužės 25 d. Europos Parlamento ir Tarybos reglamentu (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų (6), OLAF taip pat gali vykdyti patikrinimus ir inspektavimą vietoje pagal Bendrijos teisės aktuose numatytas procedūras, siekiant apsaugoti Europos Bendrijų finansinius interesus nuo sukčiavimo ir kitų pažeidimų. Jei tinkama, remdamasis šių patikrinimų rezultatais, biuras gali priimti sprendimą dėl išieškojimo.
   11 straipsnis
   Techninė pagalba
   1.   Generalinio sekretoriaus siūlymu biuras gali suteikti Europos politinėms partijoms techninę pagalbą pagal 2000 m. kovo 14 d. biuro sprendimą dėl Europos Parlamento patalpų suteikimo naudotis ne Parlamento organams, kuris buvo pakeistas 2003 m. birželio 2 d., ir kitokią techninę pagalbą, kuri numatyta vėlesniuose nuostatuose. Biuras gali įgalioti generalinį sekretorių priimti tam tikros rūšies sprendimus dėl techninės pagalbos suteikimo.
   2.   Kasmet per tris mėnesius po finansinių metų pabaigos generalinis sekretorius biurui pateikia ataskaitą, kurioje detaliai nurodoma, kokią techninę pagalbą Europos Parlamentas suteikė kiekvienai Europos politinei partijai. Ataskaita paskelbiama Europos Parlamento interneto svetainėje.
   12 straipsnis
   Viešumas
   Visos Europos politinėms partijoms per finansinius metus Europos Parlamento suteiktos dotacijos paskelbiamos Europos Parlamento tinklalapyje pirmame kitų finansinių metų pusmetyje, nurodant:

               —

               dotacijos gavėjo pavardę ir adresą,

               —

               dotacijos tikslą,

               —

               suteiktos dotacijos sumą ir finansuotą viso dotacijos gavėjo eksploatacijos biudžeto procentinę dalį.

         13 straipsnis
   Ieškiniai
   Dėl sprendimų, priimtų pagal šias taisykles, gali būti pateiktas ieškinys Europos Bendrijų Teisingumo Teismui ar Europos Bendrijų Pirmosios instancijos teismui, Sutartyje numatytomis sąlygomis.
   14 straipsnis
   2004 finansinių metų pereinamosios nuostatos
   1.   Šių taisyklių 3 straipsnio 1 dalyje nurodyta data keičiama į 2004 m. liepos 23 d., o 4 straipsnio 2 dalyje nurodyta data keičiama į 2004 m. rugsėjo 16 d.
   2.   Nukrypstant nuo šių taisyklių 6 straipsnio 1 dalies, vienintelė išankstinio finansavimo dalis, lygi 80 procentų nuo susitarimo dėl dotacijos I.3 straipsnio 2 dalyje nurodytos didžiausios dotacijos sumos, išmokama per 15 dienų nuo susitarimo dėl dotacijos pasirašymo.
   15 straipsnis
   Taisyklių persvarstymas
   Prieš 2005 m. rugsėjo 30 d. Europos Parlamento generalinis sekretorius biurui pateikia ataskaitą apie šių taisyklių įgyvendinimą. Jei reikia, ataskaitoje išdėstomi pasiūlymai dėl šių taisyklių ir dėl Reglamente (EB) Nr. 2003/2004 numatytos Europos politinių partijų finansavimo sistemos pakeitimų.
   16 straipsnis
   Įsigaliojimas
   Šios taisyklės įsigalioja kitą dieną po jų paskelbimo Europos Sąjungos oficialiajame leidinyje.

      (1)  Pakeistas 2006 m. vasario mėn. biuro sprendimu.

      (2)  OL L 297, 2003 11 15, p.1.

      (3)  OL L 248, 2002 9 16, p.1.

      (4)  OL L 357, 2002 12 31, p. 1.

      (5)  OJ L 107, 2005 4 28, p. 17.

      (6)  OL L 136, 1999 5 31, p. 1.

      1 PRIEDAS

      2 PRIEDAS


title: 2011 m. rugsėjo 21 d. Europos sisteminės rizikos valdybos sprendimas dėl informacijos teikimo ir rinkimo Sąjungos finansų sistemos makrolygio rizikos ribojimo priežiūros tikslais (ESRV/2011/6)

text:
13.10.2011

               LT

               Europos Sąjungos oficialusis leidinys

               C 302/3

         EUROPOS SISTEMINĖS RIZIKOS VALDYBOS SPRENDIMAS
   2011 m. rugsėjo 21 d.
   dėl informacijos teikimo ir rinkimo Sąjungos finansų sistemos makrolygio rizikos ribojimo priežiūros tikslais
   (ESRV/2011/6)
   2011/C 302/04
   EUROPOS SISTEMINĖS RIZIKOS VALDYBOS BENDROJI VALDYBA,
   atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo (1), ypač į jo 3 straipsnio 2 dalį, 4 straipsnio 2 dalį ir 8 straipsnio 2 dalį bei 15 straipsnį,
   atsižvelgdama į 2010 m. lapkričio 17 d. Tarybos reglamentą (ES) Nr. 1096/2010, kuriuo Europos centriniam bankui pavedami konkretūs uždaviniai, susiję su Europos sisteminės rizikos valdybos veikla (2), ypač į jo 2 straipsnio b punktą, 5 straipsnį ir 6 straipsnio 4 dalį,
   atsižvelgdama į 2011 m. sausio 20 d. Europos sisteminės rizikos valdybos sprendimą ESRV/2011/1, kuriuo patvirtinamos Europos sisteminės rizikos valdybos darbo tvarkos taisyklės (3), ypač į jo 28 straipsnio 1 dalį,
   kadangi:

               (1)

               Reglamento (ES) Nr. 1092/2010 3 straipsnio 2 dalis numato, kad Europos sisteminės rizikos valdyba (ESRV) turi nustatyti ir (arba) surinkti bei analizuoti visą informaciją, reikalingą Sąjungos finansų sistemos makrolygio rizikos ribojimo priežiūrai, siekdama prisidėti prie sisteminės rizikos, kuri kyla finansiniam stabilumui Sąjungoje dėl pokyčių finansų sistemoje, prevencijos ar mažinimo ir, atsižvelgiant į makroekonominius pokyčius, kad būtų išvengta plataus masto finansinių sunkumų laikotarpių;

               (2)

               Reglamento (ES) Nr. 1092/2010 15 straipsnio 2 dalis numato, kad Europos priežiūros institucijos (EPI), Europos centrinių bankų sistema (ECBS), Europos Komisija, nacionalinės priežiūros institucijos (NPI) ir nacionalinės statistikos institucijos (NSI) turi glaudžiai bendradarbiauti su ESRV ir suteikti jai visą informaciją, būtiną jos užduotims vykdyti vadovaujantis Sąjungos teisės aktais;

               (3)

               pagal Reglamento (ES) Nr. 1092/2010 15 straipsnio 3 dalį, ESRV gali paprašyti EPI pateikti informaciją, kaip įprasta, apibendrinta arba suvestine forma, kad nebūtų galima nustatyti atskirų finansų įstaigų;

               (4)

               Reglamento (ES) Nr. 1096/2010 10 konstatuojamoji dalis skelbia, kad „ECB turėtų būti patikėtas uždavinys teikti statistinę paramą ESRV“, vadovaujantis jo 9 konstatuojamąja dalimi;

               (5)

               šis sprendimas neturi įtakos ECB teisei savo tikslais naudoti informaciją, kurią jis renka pagal 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos (4);

               (6)

               ESRV veiklai nedelsiant reikalingos suvestinės informacijos turinys buvo apibrėžtas bendradarbiaujant su ECB ir EPI, remiantis bendru pranešimu,

         PRIĖMĖ ŠĮ SPRENDIMĄ:
   1 straipsnis
   Taikymo sritis
   Šiame sprendime nustatoma suvestinė informacija, reikalinga ESRV, kad ji galėtų atlikti savo uždavinius, ir išdėstomos išsamios tos informacijos teikimo ir rinkimo taisyklės.
   2 straipsnis
   Reguliarus suvestinės informacijos teikimas
   1.   Suvestinė informacija, reikalinga ESRV, kad ji galėtų atlikti savo uždavinius, reguliariai teikiama I ir II prieduose nurodyta tvarka.
   2.   I priede nurodytą suvestinę informaciją teikia ECB.
   3.   II priede nurodytą suvestinę informaciją teikia atitinkamos EPI.
   4.   ESRV sekretoriatas:

               a)

               prireikus ir tinkamai pasikonsultavęs su ECB ir (ar) EPI nustato 1 dalyje nurodytos informacijos technines sąlygas; ir

               b)

               renka 1 dalyje nurodytą informaciją bei bendradarbiauja atitinkamai su ECB ir EPI.

         3 straipsnis
   Suvestinės informacijos teikimas ad hoc

   Procedūros, kurias ESRV sekretoriatas taikys ad hoc prašymams pateikti suvestinę informaciją įvykdyti, nustatytos III priede.
   4 straipsnis
   Įsigaliojimas
   Šis sprendimas įsigalioja 2011 m. spalio 15 d.

      Priimta Frankfurte prie Maino 2011 m. rugsėjo 21 d.

            ESRV pirmininkas

         Jean-Claude TRICHET

      (1)  OL L 331, 2010 12 15, p. 1.

      (2)  OL L 331, 2010 12 15, p. 162.

      (3)  OL C 58, 2011 2 24, p. 4.

      (4)  OL L 318, 1998 11 27, p. 8.

      I PRIEDAS

         Europos centrinio banko reguliariai teikiama suvestinė informacija

      Europos centrinis bankas (ECB) teikia skelbiamus ir neskelbiamus duomenų rinkinius apie valstybių narių, kurių valiuta yra euro, pinigų ir finansinę statistiką, kurios turinį, dažnumą ir savalaikiškumą reglamentuoja žemiau nurodyti teisės aktai arba nustato bendra praktika. Jeigu pritarus atitinkamiems nacionaliniams centriniams bankams savanoriškai teikiami duomenys apie valstybes nares, kurių valiuta nėra euro, ECB taip pat teikia tokius duomenis.

                  1.

                  Pinigų finansinių institucijų (PFI) balanso duomenys, kaip apibrėžta 2008 m. gruodžio 19 d. Reglamente ECB/2008/32 dėl pinigų finansinių institucijų sektoriaus balanso (nauja redakcija) (1)

                  2.

                  PFI palūkanų normų statistika, kaip apibrėžta 2001 m. gruodžio 20 d. Reglamente ECB/2001/18 dėl statistikos apie indėlių ir paskolų palūkanų normas, kurias taiko pinigų finansų įstaigos namų ūkiams ir nefinansinėms korporacijoms (2).

                  3.

                  Investicinių fondų statistika, kaip apibrėžta 2007 m. liepos 27 d. Reglamente ECB/2007/8 dėl investicinių fondų turto ir įsipareigojimų statistikos (3).

                  4.

                  Pakeitimo vertybiniais popieriais statistika, kaip apibrėžta 2008 m. gruodžio 19 d. Reglamente ECB/2008/30 dėl finansinių priemonių korporacijų, sudarančių pakeitimo vertybiniais popieriais sandorius, turto ir įsipareigojimų statistikos (4).

                  5.

                  Pasirinkta pinigų, finansinių institucijų ir rinkų statistika, kaip apibrėžta 2007 m. rugpjūčio 1 d. Gairėse ECB/2007/9 dėl pinigų, finansinių institucijų ir rinkų statistikos (nauja redakcija) (5).

                  6.

                  ECB valdančiosios tarybos ir Bendrosios tarybos patvirtinti konsoliduoti bankų duomenys, apimantys suvestinius duomenis apie balansą, pelno ir nuostolio ataskaitą ir bankų grupių mokumą.

         (1)  OL L 15, 2009 1 20, p. 14.

         (2)  OL L 10, 2002 1 12, p. 24.

         (3)  OL L 211, 2007 8 14, p. 8.

         (4)  OL L 15, 2009 1 20, p. 1.

         (5)  OL L 341, 2007 12 27, p. 1.

      II PRIEDAS

         Europos priežiūros institucijų reguliariai teikiama suvestinė informacija

         BENDRA TAISYKLĖ

      Europos priežiūros institucijų (EPI) teikiama suvestinė informacija apima duomenis apie ne mažiau kaip tris juridinius asmenis, iš kurių nė vienas neatstovauja 85 procentams ar daugiau atitinkamos rinkos, ar tai būtų vienos ar daugiau valstybių narių, ar visos Sąjungos rinka. Tačiau jeigu greta suvestinės informacijos teikiamos skaitinės charakteristikos, suvestinė informacija apima duomenis apie ne mažiau kaip penkis juridinius asmenis, kai teikiami viešai prieinami duomenys, ir duomenis apie ne mažiau kaip šešis juridinius asmenis, kai būtina apsaugoti konfidencialius įmonės lygio duomenis.
      A.   Europos bankininkystės institucija (EBI)

      EBI teikia šiuos atrinktų didelių bankų grupių duomenų rinkinius, kaip apibrėžta ESRV ir EBI:
      A1.   Duomenų rinkinys: COREP ir FINREP šablonų ketvirčio duomenys
          (1)

      Jeigu reikiama informacija buvo renkama bendradarbiaujant su NPI, EBI perduoda ESRV duomenis, reikalingus toliau išvardytiems rodikliams parengti, kuriuos taip pat teikia EBI, taip pat koreliaciją tarp rodiklių ir šių skaitinių charakteristikų: minimumą, pirmąjį (žemutinį) ir trečiąjį (viršutinįjį) kvartilius, medianą, vidurkį, maksimumą. EBI turėtų perduoti šią informaciją kas ketvirtį, per penkias darbo dienas nuo to momento, kai EBI gauna duomenis iš NPI, ESRV ir EBI susitaria dėl pirmojo informacijos perdavimo datos. Praėjusių penkių–aštuonių ketvirčių atitinkami ankstesni duomenys, jei tokių yra, taip pat turi būti pateikti dedant visas pastangas.
      Teikiami šie rodikliai:

                  a)

                  mokumo rodikliai:
                  1 lygio kapitalo rodiklis; bendro kapitalo rodiklis; 1 lygio rodiklis (išskyrus hibridines priemones); kredito rizikos kapitalo reikalavimai nuo bendro kapitalo reikalavimų; standartizuoto metodo kapitalo reikalavimai nuo bendro kapitalo reikalavimų; pakeitimo vertybiniais popieriais kapitalo reikalavimai nuo bendro kapitalo reikalavimų; vidaus reitingais pagrįsti kapitalo reikalavimai nuo bendro kapitalo reikalavimų; rinkos rizikos kapitalo reikalavimai nuo bendro kapitalo reikalavimų; operacinės rizikos kapitalo reikalavimai nuo bendro kapitalo reikalavimų; atsiskaitymų ir pervedimo rizikos kapitalo reikalavimai nuo bendro kapitalo reikalavimų; kiti kapitalo reikalavimai nuo bendro kapitalo reikalavimų;

                  b)

                  kredito rizikos ir turto kokybės rodikliai:
                  pradelstos paskolos (daugiau kaip 90 dienų) lyginant su bendromis paskolomis ir gautinomis sumomis; nuvertėjusios paskolos lyginant su bendromis paskolomis; įsipareigojimų padengimo santykis (specialieji atidėjiniai paskoloms lyginant su bendromis nuvertėjusiomis paskolomis; pradelstos paskolos (daugiau kaip 90 dienų) ir skolos priemonės lyginant to bendromis paskolomis ir skolos priemonėmis; padengimo santykis (specialieji atidėjiniai paskoloms ir skolos priemonėms lyginant su bendromis nuvertėjusiomis paskolomis ir skolos priemonėms), padengimo santykis (visi atidėjiniai paskoloms ir skolos priemonėms lyginant su bendromis nuvertėjusiomis paskolomis ir skolos priemonėms), nuvertėjęs finansinis turtas lyginant su bendru turtu; nuvertėjusios skolos priemonės lyginant su bendromis skolos priemonėmis; sukaupti finansinio turto nuvertėjimai lyginant su bendru (bruto) turtu;

                  c)

                  pajamų rizikos rodikliai:
                  nuosavybės grąža; reguliacinio kapitalo grąža; išlaidų-pajamų santykis; turto grąža; grynosios palūkanų pajamos lyginant su bendromis veiklos pajamomis; grynasis iš finansinio turto gautas pelnas (nuostolis) neįvertintas tikrąja pelno ir nuostolio verte lyginant su bendromis veiklos pajamomis; grynasis pelnas, gautas iš finansinio turto ir įsipareigojimų, laikomų prekybos tikslais, lyginant su bendromis veiklos pajamomis; grynasis pelnas, gautas iš finansinio turto ir įsipareigojimų, išreikštas tikrąja pelno ir nuostolio verte lyginant su bendromis veiklos pajamomis; grynosios kitos veiklos pajamos lyginant su bendromis veiklos pajamomis; grynosios pajamos lyginant su veiklos pajamomis; finansinio turto nuvertėjimas nuo visų veiklos pajamų;

                  d)

                  balanso struktūra:
                  paskolos ir indėlio santykis; klientų indėliai ir visi įsipareigojimai; finansinio sverto koeficientas (pirmojo lygio kapitalas nuo (visas turtas – nematerialusis turtas)); skolos vertybiniai popieriai ir visi įsipareigojimai; kredito įstaigų indėliai ir visi įsipareigojimai; nuosavybė ir visi įsipareigojimai ir nuosavybė; grynieji pinigai ir prekybinis turtas ir visas turtas; grynieji pinigai, prekybinis ir parengtas parduoti turtas ir visas turtas; finansinis turtas, laikomas prekybos tikslais, ir visas turtas; finansiniai įsipareigojimai, laikomi prekybos tikslais, ir visi įsipareigojimai ir nuosavybė; paskolos ir avansai (išskyrus prekybos knygą) ir visas turtas; skolos ir nuosavybės santykis; nebalansiniai straipsniai ir visas turtas;

                  e)

                  augimo rodikliai (%) per metus:
                  visas turtas; visos paskolos; visi klientų indėliai; visos veiklos pajamos; finansinio turto nuvertėjimas; negrąžintos (daugiau kaip 90 dienų) paskolos ir skolos priemonės; visos nuvertėjusios paskolos bendrąja verte ir skolos priemonės; pagal riziką įvertintas turtas.

            A2.   Duomenų rinkinys: likvidumo ketvirčio duomenys

      EBI perduoda ESRV duomenis, reikalingus toliau išvardytiems rodikliams parengti, kuriuos taip pat teikia EBI, taip pat ir šias skaitines charakteristikas: minimumą, pirmąjį (žemutinį) ir trečiąjį (viršutinįjį) kvartilius, medianą, vidurkį, maksimumą. Informacija teikiama kas ketvirtį, per penkias darbo dienas nuo to momento, kai EBI gauna duomenis iš NSI, t. y. praėjus 90 dienų nuo ataskaitinės datos. Pirmą kartą teikiama informacija bus susijusi su 2013 m. viduriu, priklausomai nuo to, kaip galutinai bus pakeistos nuostatos dėl ataskaitų teikimo, įtvirtintos 2006 m. birželio 14 d. Europos Parlamento ir Tarybos direktyvoje 2006/48/EB dėl kredito įstaigų veiklos pradėjimo ir vykdymo (nauja redakcija) (2) ir 2006 m. birželio 14 d. Europos Parlamento ir Tarybos direktyvoje 2006/49/EB dėl investicinių įmonių ir kredito įstaigų kapitalo pakankamumo (nauja redakcija) (3). ESRV ir EBI susitaria dėl pirmojo informacijos perdavimo datos. Istoriniai duomenys neteikiami.
      Teikiami šie rodikliai: turimų duomenų apie likvidumo padengimo rodiklį ir grynąjį stabilų finansavimo rodiklį pakaitiniai rodikliai.
      A3.   Duomenų rinkinys: EBI bendrų ataskaitų apie dideles pozicijas šablonų ketvirčio duomenys
          (4)

      Jeigu reikiama informacija buvo renkama bendradarbiaujant su NPI ir vadovaujantis bendra taisykle dėl suvestinės informacijos, EBI perduoda ESRV duomenis, reikalingus toliau išvardytiems rodikliams parengti, kuriuos taip pat teikia EBI, taip pat skaitines charakteristikas, dėl kurių susitarė ESRV ir EBI. Ši informacija teikiama kas ketvirtį, per penkias darbo dienas nuo to momento, kai EBI gauna duomenis iš NPI, t. y. praėjus 90 dienų nuo ataskaitinės datos. Pirmą kartą teikiama informacija bus susijusi su 2011 m. gruodžio pabaiga. ESRV ir EBI susitars dėl pirmojo informacijos perdavimo datos. Istoriniai duomenys neteikiami.
      Teikiami šie rodikliai: didelių Sąjungos bankų grupių didelių pozicijų skaičius; didelių pozicijų suma, suskirstyta pagal šalis ir priešingos šalies sektorių (valdžios sektorius; kitos didelės Sąjungos bankų grupės; kiti bankai; kiti finansiniai tarpininkai; nefinansinės korporacijos; mažmenininkai); didelių Sąjungos bankų grupių didelių pozicijų suma (pozicija prieš kredito rizikos sumažinimą), suskirstyta pagal priemones (turtas; išvestinės priemonės; nebalansiniai straipsniai; netiesioginės pozicijos) ir nuosavos lėšos procentais; didelių Sąjungos bankų grupių didelių pozicijų suma (pozicija po kredito rizikos sumažinimo, įskaitant bankinę knygą) ir nuosavos lėšos procentais.
      B.   Europos draudimo ir profesinių pensijų institucija (EDPPI)

      EDPPI teikia šiuos duomenų rinkinius. B1 duomenų rinkinys skirtas didelėms Sąjungos draudimo bendrovėms, kurias nustato EDPPI. B2 duomenų rinkinys skirtas visoms Sąjungos draudimo bendrovėms, suvestinę informaciją renkant pagal kiekvieną bendrovę atskirai.
      B1.   Duomenų rinkinys: metinė greita atskaitomybė

      Jeigu reikiama informacija buvo renkama bendradarbiaujant su NPI ir vadovaujantis bendra taisykle dėl suvestinės informacijos, EDPPI perduoda ESRV duomenis, reikalingus toliau išvardytiems rodikliams parengti, kuriuos taip pat teikia EDPPI, arba kaip bendras sumas, arba kaip šias skaitines charakteristikas: nesvertinis vidurkis, svertinis įmokų vidurkis, neišskaičiavus perdraudikų dalies, mediana, pirmasis kvartilis, trečiasis kvartilis, minimumas, maksimumas. Informacija perduodama kasmet, apytiksliai praėjus 80 kalendorinių dienų pasibaigus ataskaitiniams metams. ESRV ir EDPPI susitars dėl pirmojo informacijos perdavimo datos.
      Teikiami šie rodikliai:

                  a)

                  bendros sumos (suma):

                              i)

                              visa draudimo veikla (gyvybės ir ne gyvybės): pasirašytų įmokų suma, neišskaičiavus perdraudikų dalies; uždirbtos įmokos, išskaičiavus perdraudikų dalį; išmokų sąnaudos, išskaičiavus perdraudikų dalį; grynosios veiklos sąnaudos; turimas mokumo kapitalas; būtinasis mokumo kapitalas;

                              ii)

                              ne gyvybės draudimo veikla: pasirašytų įmokų suma, neišskaičiavus perdraudikų dalies, paskirstyta pagal draudimo grupes (nelaimingų atsitikimų ir sveikatos draudimas; transporto priemonių draudimas; transporto priemonių valdytojų civilinės atsakomybės draudimas; kitos draudimo grupės; jūrų, oro ir transporto draudimas; turto draudimas nuo gaisro ir kitų žalų; bendrosios civilinės atsakomybės draudimas; kredito ir laidavimo draudimas, kita ne gyvybės draudimo veikla); uždirbtos įmokos, išskaičiavus perdraudikų dalį; išmokų sąnaudos, išskaičiavus perdraudikų dalį; grynosios veiklos sąnaudos; turimas mokumo kapitalas; būtinasis mokumo kapitalas;

                              iii)

                              gyvybės draudimo veikla: pasirašytų įmokų suma, neišskaičiavus perdraudikų dalies, paskirstyta pagal draudimo grupes (gyvybės draudimas, susijęs su investiciniais fondais (kai investavimo rizika tenka draudėjui); gyvybės draudimas, nesusijęs su investiciniais fondais; kapitalo išpirkimo operacijos; kolektyvinis pensijų draudimas; kitas gyvybės draudimas); uždirbtos įmokos, išskaičiavus perdraudikų dalį; išmokų sąnaudos, išskaičiavus perdraudikų dalį; grynosios veiklos sąnaudos; turimas mokumo kapitalas; būtinasis mokumo kapitalas.

                  b)

                  skaitinės charakteristikos:

                              i)

                              visa draudimo veikla (gyvybės ir ne gyvybės): pasirašytų įmokų sumos, neišskaičiavus perdraudikų dalies, augimo tempas; nuosavybės grąža, turto grąža, mokumo koeficientas;

                              ii)

                              ne gyvybės draudimo veikla: pasirašytų įmokų sumos, neišskaičiavus perdraudikų dalies, augimo tempas, paskirstytas pagal draudimo grupes (nelaimingų atsitikimų ir sveikatos draudimas; transporto priemonių draudimas; transporto priemonių valdytojų civilinės atsakomybės draudimas; kitos draudimo grupės; jūrų, oro ir transporto draudimas; turto draudimas nuo gaisro ir kitų žalų; bendrosios civilinės atsakomybės draudimas; kredito ir laidavimo draudimas, kita ne gyvybės draudimo veikla); nuostolingumo rodiklis; veiklos sąnaudų rodiklis; sudėtinis sąnaudų rodiklis; nuosavybės grąža, turto grąža, mokumo koeficientas;

                              iii)

                              gyvybės draudimo veikla: pasirašytų įmokų sumos, neišskaičiavus perdraudikų dalies, augimo tempas, paskirstytas pagal draudimo grupes (gyvybės draudimas, susijęs su investiciniais fondais (kai investavimo rizika tenka draudėjui), su su investiciniais fondais nesusijęs gyvybės draudimas; kapitalo išpirkimo operacijos; kolektyvinis pensijų draudimas; kitas gyvybės draudimas); nuosavybės grąža, turto grąža, mokumo koeficientas.

            B2.   Duomenų rinkinys: metinė reguliari atskaitomybė

      Jeigu reikiama informacija buvo renkama bendradarbiaujant su NPI ir vadovaujantis bendra taisykle dėl suvestinės informacijos, EDPPI perduoda ESRV duomenis, reikalingus toliau išvardytiems rodikliams parengti, kuriuos taip pat teikia EDPPI, kaip bendras sumas: nesvertinis vidurkis, svertinis įmokų vidurkis, neišskaičiavus perdraudikų dalies, bendri didelių Sąjungos draudikų rodikliai, mediana, pirmasis kvartilis, trečiasis kvartilis, minimumas, maksimumas. Ši informacija perduodama kasmet, apytiksliai praėjus 270 kalendorinių dienų pasibaigus ataskaitiniams metams. ESRV ir EDPPI susitars dėl pirmojo informacijos perdavimo datos. Istorinės eilutės teikiamos nuo 2003 m.
      Teikiami šie rodikliai:

                  a)

                  visa draudimo veikla (gyvybės ir ne gyvybės): pasirašytų įmokų suma, neišskaičiavus perdraudikų dalies; uždirbtos įmokos, išskaičiavus perdraudikų dalį; išmokų sąnaudos, išskaičiavus perdraudikų dalį; grynosios veiklos sąnaudos; turimas mokumo kapitalas; būtinasis mokumo kapitalas;

                  b)

                  ne gyvybės draudimo veikla: pasirašytų įmokų suma, neišskaičiavus perdraudikų dalies, paskirstyta pagal draudimo grupes (nelaimingų atsitikimų ir sveikatos draudimas; transporto priemonių draudimas; transporto priemonių valdytojų civilinės atsakomybės draudimas; kitos draudimo grupės; jūrų, oro ir transporto draudimas; turto draudimas nuo gaisro ir kitų žalų; bendrosios civilinės atsakomybės draudimas; kredito ir laidavimo draudimas, kita ne gyvybės draudimo veikla); uždirbtos įmokos, išskaičiavus perdraudikų dalį; išmokų sąnaudos, išskaičiavus perdraudikų dalį; grynosios veiklos sąnaudos; turimas mokumo kapitalas; būtinasis mokumo kapitalas;

                  c)

                  gyvybės draudimo veikla: pasirašytų įmokų suma, neišskaičiavus perdraudikų dalies, paskirstyta pagal draudimo grupes (gyvybės draudimas, susijęs su investiciniais fondais (kai investavimo rizika tenka draudėjui); gyvybės draudimas, nesusijęs su investiciniais fondais; kapitalo išpirkimo operacijos; kolektyvinis pensijų draudimas; kitas gyvybės draudimas); uždirbtos įmokos, išskaičiavus perdraudikų dalį; išmokų sąnaudos, išskaičiavus perdraudikų dalį; grynosios veiklos sąnaudos; turimas mokumo kapitalas; būtinasis mokumo kapitalas.

            C.   Europos vertybinių popierių rinkų institucija (EVPRI)

      EVPRI teikia šiuos duomenų rinkinius:
      C1.   Duomenų rinkinys: Finansinių priemonių rinkų direktyvos
          (5)
         duomenų bazė

      EVPRI perduoda ESRV duomenis, surinktus bendradarbiaujant su NPI, reikalingus toliau išvardytiems rodikliams parengti, kuriuos taip pat teikia EVPRI. Ši informacija perduodama kas ketvirtį, per penkias dienas pasibaigus ataskaitiniam laikotarpiui. ESRV ir EVPRI susitars dėl pirmojo informacijos perdavimo datos. Istorinė informacija teikiama nuo 2007 m. lapkričio mėn.
      Teikiami šie rodikliai: valstybės narės paskirtos kompetentingos institucijos, kuri suteikė leidimus finansų tarpininkams, nuolatos vykdantiems pavedimus iš savo nuosavo finansinio turto, pavadinimas ir paskyrimas; valstybės narės paskirtos kompetentingos institucijos, kuri suteikė leidimus daugiašalėms prekybos sistemoms, pavadinimas ir paskyrimas; valstybės narės paskirtos kompetentingos institucijos, kuri suteikė leidimus reguliuojamai rinkai, pavadinimas ir paskyrimas; valstybės narės paskirtos kompetentingos institucijos, kuri suteikė leidimus pagrindinių sandorio šalių kliringo rūmams, pavadinimas ir paskyrimas.
      C2.   Duomenų rinkinys: ataskaitinių duomenų sistemos duomenų bazė

      EVPRI perduoda ESRV duomenis, surinktus bendradarbiaujant su NPI, reikalingus toliau išvardytiems rodikliams parengti, kuriuos taip pat teikia EVPRI, taip pat skaitines charakteristikas, dėl kurių susitarė ESRV ir EVPRS. Ši informacija perduodama kas ketvirtį, per penkias dienas pasibaigus ataskaitiniam laikotarpiui. ESRV ir EVPRI susitars dėl pirmojo informacijos perdavimo datos. Istorinė informacija teikiama nuo 2009 m. birželio mėn.
      Teikiami šie rodikliai: finansinių priemonių, kuriomis leidžiama prekiauti Europos ekonominės erdvės rinkose ir kurių finansinių priemonių klasifikacijos kodas yra ES (paprastosios akcijos); priemonių kiekis pagal valstybes nares; priemonių, kuriomis leidžiama prekiauti rinkoje, kiekis pagal rinkas; naujų išleistų priemonių kiekis pagal rinką; naujų išleistų priemonių kiekis pagal valstybes nares.

         (1)  COREP ir FINREP šablonai, galiojantys ataskaitinę dieną, yra parengiami EBI gairių forma, paskelbta EBI svetainėje http://www.eba.europa.eu, arba, jei tinkama, techninių standartų forma, parengta EBI ir patvirtinta Komisijos remiantis 2006 m. birželio 14 d. Europos Parlamento ir Tarybos direktyvos 2006/48/EB dėl kredito įstaigų veiklos pradėjimo ir vykdymo (OL L 177, 2006 6 30, p. 1) 74 straipsnio 2 dalimi.

         (2)  OL L 177, 2006 6 30, p. 1.

         (3)  OL L 177, 2006 6 30, p. 201.

         (4)  Didelių pozicijų šablonai, galiojantys ataskaitų teikimo dieną, parengti EBI gairių forma ir paskelbti EBI svetainėje http://www.eba.europa.eu arba, jei tinkama, techninių standartų forma (COREP sistemos dalis), parengtų EBI ir patvirtintų Komisijos pagal Direktyvos 2006/48/EB 110 straipsnį.

         (5)  2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).

      III PRIEDAS

         ESRV teikiami ad hoc prašymai pateikti suvestinę informaciją

      A.   BENDROS PASTABOS

      1.
            Ad hoc tyrimo būtinybės nustatymas

      1.1.   Europos sisteminės rizikos valdyba (ESRV) gali paprašyti pateikti suvestinę informaciją ad hoc pagrindu. Tokie ESRV ad hoc prašymai pateikti informaciją gali būti pateikti: a) suteikiant informaciją, jau gautą iš Europos centrinių bankų sistemos (ECBS), Europos priežiūros institucijų (EPI), komercinių duomenų teikėjų arba tarptautinių organizacijų, pvz., Tarptautinių atsiskaitymų banko (TAB), duomenų bazių, arba b) atliekant ad hoc tyrimą.
      1.2.   Atsižvelgiant į tai, ESRV struktūroms pateikus pradinius ad hoc prašymus pateikti suvestinę informaciją, paprastai pirmiausia pradedamas patikrinimas, kurio metu siekiama nustatyti, ar reikia atlikti ad hoc tyrimą. Patikrinimo metu pirmiausia įvertinama, kokie kiekybiniai ir kokybiniai duomenys jau turimi ir ar jie yra tinkami siekiamam tikslui. Jeigu turimi duomenys nėra tinkami siekiamam tikslui ir iškyla poreikis surinkti duomenis iš atskaitingųjų agentų atliekant ad hoc tyrimą, jau patikrinimo metu gali būti nustatyta atitinkama atskaitingoji visuma ir bendros galimos atskaitingųjų agentų sąnaudos, susijusios su ad hoc tyrimo vykdymu. Atlikus patikrinimą ESRV bendroji valdyba gali priimti sprendimą dėl suvestinės informacijos surinkimo ad hoc tyrimo būdu.
      1.3.   ESRV ir viena ar kelios EPI, atsižvelgdamos į bendrą interesą konkrečiu klausimu, gali susitarti pradėti bendrą ad hoc tyrimą; tokiu atveju patikrinimo etapas nėra būtinas.
      2.
            Ad hoc tyrimų rūšys

      2.1.   Gali būti naudojamos dvi ad hoc tyrimų rūšys:

                  a)

                  1 rūšis skirta konkretiems klausimams, pvz., tinkamam pozicijos vertinimui, ir dažniausiai ja siekiama pateikti išsamesnius, nei renkant duomenis įprastiniu būdu, suskirstymus, pvz., pozicijas „iš jų“. 1 rūšies tyrimai taip gali apimti duomenų rinkinius, kuriems (reguliarius) duomenis reikia surinkti kitokiame kontekste arba kuriuos turi surinkti kita organizacija, pavyzdžiui, Tarptautinis valiutos fondas arba TAB, ir kuriems jau yra nustatytos nusistovėjusios metodologinės sistemos;

                  b)

                  2 rūšies tyrimai apima reiškinius, kurie anksčiau nebuvo analizuoti ir kuriems nėra nustatyta metodologijų, taip pat reguliariai nerenkami duomenys. 2 rūšies tyrimams reikia žymiai daugiau darbo nei 1 rūšies tyrimams, be to, jie gali neturėti orientacinės vertės. 2 rūšies tyrimo metu gautą informaciją gali būti sunkiau interpretuoti. Būtinybė nustatyti atitinkamus atskaitingus agentus ir sukurti metodologinę sistemą gali reikšti, kad prireiks nemažai laiko dar prieš informacijos surinkimą.

            2.2.   Sprendžiant, ar reikia atlikti ad hoc tyrimą, ESRV bendroji valdyba informuojama apie galimas su tokio tyrimo atlikimu susijusias sąnaudas bei tvarkaraštį ir į tai atsižvelgia.
      B.
            AD HOC PRAŠYMŲ NAGRINĖJIMO PRINCIPAI IR TVARKA

      3.   Principai

      ESRV sekretoriatas, Europos centrinis bankas (ECB) ir EPI (toliau – šalys), vykdydamos ESRV ad hoc prašymus pateikti informaciją, laikosi šių principų:

                  a)

                  laikosi sutartų procesinių etapų, kurie turi būti taikomi skaidriai;

                  b)

                  vengia pernelyg intensyvaus bendravimo su atskaitingaisiais agentais;

                  c)

                  įvairiems analitiniams ir veiklos tikslams kiek įmanoma naudoja turimą informaciją, tuo pačiu laikydamiesi būtinų teisinių apribojimų ir konfidencialumo priemonių;

                  d)

                  kiek įmanoma naudoja esamas, kuo labiau suderintas, metodologijas ir duomenų rinkinius;

                  e)

                  sukuria ad hoc tyrimų atlikimo geriausią praktiką, nustatydami visų dalyvaujančių šalių grįžtamojo ryšio ir dalijimosi informacija apie metodologijas mechanizmus.

            4.   Tvarka

      4.1.   Patikrinimo etapas

                  4.1.1.

                  Pradinius prašymus dėl ad hoc suvestinės informacijos surinkimo ESRV struktūros perduoda ESRV sekretoriatui, kuris, padedamas ECB, organizuoja patikrinimą, imdamasis tokių veiksmų. Pradinis prašymas pateikti informaciją pakeičiamas konkrečių duomenų reikalavimais, o atitinkamos organizacijos įvertina atitinkamos turimos informacijos kokybę. EPI ir EPI Jungtinis komitetas informuojami apie pradinio ad hoc prašymo turinį ir kviečiami bendradarbiauti su ECB vertinant turimą informaciją, siekiant kiek įmanoma panaudoti anksčiau surinktą informaciją ir išvengti atskaitomybės naštos padidinimo. Patikrinimo metu taip pat galima remtis ECBS, įskaitant ECBS Statistikos komitetą (STK), ECBS Finansinio stabilumo komitetą (FSK), arba kitais Europos statistikos sistemos šaltiniais, komerciniais duomenų teikėjais ir tarptautinėmis organizacijomis, pvz., TAB.

                  4.1.2.

                  Jeigu, atlikus patikrinimą: a) siekiamam tikslui tinkami duomenys arba priimtini pakaitiniai rodikliai yra turimi ir yra pakankamos kokybės; ir b) gaunamas savininko sutikimas naudoti duomenis, kurie yra nevisiškai viešai prieinami, per ESRV sekretoriatą tokie duomenys kartu su reikalaujamu kokybės įvertinimu ir informacija apie iš komercinių šaltinių gautų duomenų kainą teikiami atitinkamai ESRV struktūrai, kuri prašo informacijos.

                  4.1.3.

                  Kitais atvejais, ypač kai susiklosto bet kuri iš toliau nurodytų aplinkybių: a) pakaitiniai rodikliai yra prieinami, tačiau jų kokybė yra nežinoma arba nepakankama; b) nėra nei duomenų, nei pakaitinių rodiklių; c) negaunamas sutikimas naudoti duomenų, kurie yra nevisiškai viešai prieinami, ECB informuoja ESRV apie informacijos prieinamumo įvertinimo rezultatą ir pasiūlo galimus ad hoc tyrimo šaltinius ir metodologijas, įskaitant: i) atskaitingųjų agentų kategorijas ir skaičių; ii) atskaitomybės kanalus, pvz., STK, FSK arba EPI; iii) preliminarų sąnaudų ir laiko paskaičiavimą; iv) numatomus sunkumus.

            4.2.   Duomenų rinkimo etapas

                  4.2.1.

                  Gavęs patikrinimo rezultatus, ESRV sekretoriatas per ESRV valdymo komitetą pateikia ESRV bendrajai valdybai tvirtinti pasiūlymą dėl tolesnių veiksmų kartu su preliminariu naudos ir sąnaudų įvertinimu. ESRV bendroji valdyba nusprendžia, ar atlikti ad hoc tyrimą, kuriame gali tekti dalyvauti atskaitingiesiems agentams. Bendrosios valdybos sprendimas gali nustatyti, pirmiausia: a) prašomos informacijos išsamumą instituciniu ir straipsnių lygiu, b) taikytiną konfidencialumo tvarką, ypač tai, kam bus leidžiama susipažinti ir su kokiais duomenimis ir kaip duomenys bus saugomi bei perduodami; c) informacijos pateikimo terminus.

                  4.2.2.

                  Kai ad hoc tyrimą atlieka EPI, ESRV sekretoriatas susisiekia su atitinkama EPI ir Jungtiniu komitetu. Duomenys gali būti teikiami per ECB, visapusiškai laikantis 2010 m. lapkričio 24 d. Europos Parlamento ir Tarybos reglamento (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo (1) 8 straipsnio.

                  4.2.3.

                  Kai ad hoc tyrimą atlieka ECBS, ESRV sekretoriatas susisiekia su ECB, kuris per atitinkamas nacionalines kompetentingas institucijas, pasinaudodamas atitinkamais ECBS komitetais, ir laikydamasis taikomų konfidencialumo apribojimų, inicijuoja susisiekimą su potencialiais atskaitingaisiais agentais.

                  4.2.4.

                  Užbaigus kiekvieną ad hoc tyrimą, šalys pasidalina informacija apie tyrimo vykdymą, o ypač apie taikytus metodologiją bei kokybės patikrinimus, taip pat apie visus sunkumus, su kuriais susidurta, taip siekiant pagerinti būsimų tyrimų veiksmingumą ir efektyvumą.

         (1)  OL L 331, 2010 12 15, p. 1.


title: 2003 m. lapkričio 7 d. Europos centrinio banko sprendimas, dėl Europos bendrijos skolinimosi ir skolinimo operacijų, įvykdytų pagal vidutinės trukmės finansinės paramos mechanizmą, administravimo (ECB/2003/14)

text:
Svarbus teisinis pranešimas

|

32003D0014(01)

Oficialusis leidinys L 297 , 15/11/2003 p. 0035 - 0036

		Europos centrinio banko sprendimas2003 m. lapkričio 7 d.dėl Europos bendrijos skolinimosi ir skolinimo operacijų, įvykdytų pagal vidutinės trukmės finansinės paramos mechanizmą, administravimo(ECB/2003/14)(2003/797/ES)EUROPOS CENTRINIO BANKO BENDROJI TARYBA,atsižvelgdama į Europos bendrijos steigimo sutartį, ypač į jos 119 straipsnį ir 123 straipsnio 2 dalį,atsižvelgdama į Europos centrinių bankų sistemos ir Europos centrinio banko statutą, ypač į jo 21.2 straipsnį, 44 straipsnį ir 47.1 straipsnio pirmą įtrauką,atsižvelgdama į 2002 m. vasario 18 d. Tarybos reglamentą (EB) Nr. 332/2002, įsteigiantį priemonę, teikiančią vidutinės trukmės finansinę pagalbą valstybių narių mokėjimų balansams [1], ypač į jo 9 straipsnį,kadangi:(1) Pagal Sutarties 123 straipsnio 2 dalį ir Statuto 44 straipsnio 1 dalį, ir pagal 1998 m. birželio 23 d. Sprendimo ECB/1998/NP2 dėl tam tikrų uždavinių, kuriuos Europos centrinis bankas perėmė iš Europos pinigų instituto, vykdymo 1 straipsnio 1 dalį, Europos centrinis bankas (ECB) perėmė Sutarties 117 straipsnio 2 dalies penktoje įtraukoje, Europos pinigų instituto (EPI) statuto 4.1 straipsnio penktoje įtraukoje ir 6.1 straipsnio trečioje įtraukoje nurodytus EPI uždavinius ne vėliau kaip iki priešpaskutinės dienos prieš pereinant į trečią ekonominės ir pinigų sąjungos etapą (trečiąjį etapą).(2) Pagal 1998 m. gruodžio 1 d. Sprendimą ECB/1998/NP15 dėl tam tikrų Europos centrinio banko funkcijų, susijusių su vidutinės trukmės finansine parama valstybių narių mokėjimo balansams, vykdymo [2], 1995 m. gegužės 2 d. EPI sprendimas Nr. 8/95 dėl Europos bendrijos skolinimosi ir skolinimo operacijų, įvykdytų pagal vidutinės trukmės finansinės paramos mechanizmą, administravimo liko galioti ir buvo toliau taikomas nuo pirmos trečiojo etapo dienos.(3) 2 konstatuojamoje dalyje minimos funkcijos buvo vykdomos remiantis 1988 m. birželio 24 d. Tarybos reglamento (EEB) Nr. 1969/88, įsteigiančio bendrą vidutinės trukmės finansinės paramos mechanizmą valstybių narių mokėjimo balansams, 11 straipsniu [3].(4) Reglamentas (EB) Nr. 332/2002, kuris įsigaliojo 2002 m. vasario 24 d., panaikino Reglamentą (EEB) Nr. 1969/88.(5) Pagal Reglamento (EB) Nr. 332/2002 9 straipsnį, ECB privalo imtis priemonių, reikalingų paskoloms, suteiktoms pagal šiuo reglamentu įsteigtą vidutinės trukmės finansinės paramos mechanizmą, administruoti.(6) Šis sprendimas, įgyvendinantis Reglamento (EB) Nr. 332/2002 9 straipsnį, panaikina Sprendimą ECB/1998/NP15. Atsižvelgiant į tai, kad Sprendime ECB/1998/NP2 minimi kiti EPI uždaviniai ir sprendimai nebegalioja ar nebėra taikomi trečiajame etape, Sprendimas ECB/1998/NP2 aiškumo labui irgi gali būti panaikintas,PRIĖMĖ ŠĮ SPRENDIMĄ:1 straipsnisECB atlieka Reglamento (EB) Nr. 332/2002 9 straipsnyje nustatytus uždavinius pagal toliau pateikiamus 2-8 straipsnius.2 straipsnisSu Europos bendrijos skolinimosi ir skolinimo operacijomis susiję mokėjimai vykdomi per ECB vardu ECB atidarytas sąskaitas.3 straipsnis1. Lėšos, kurias ECB gauna Europos bendrijos sąskaita pagal jos sudarytus skolinimosi susitarimus, pervedamos ta pačia verte tą pačią dieną į atitinkamą paskolą gaunančios valstybės narės nacionalinio centrinio banko nurodytą sąskaitą.2. Lėšos, kurias ECB gauna Europos bendrijos sąskaita iš paskolą gavusios valstybės narės, skirtos palūkanoms mokėti arba pagrindinei paskolos sumai grąžinti, pervedamos ta pačia verte tą pačią dieną į kreditorių nurodytas sąskaitas pagal Europos bendrijos sudarytus skolinimosi susitarimus.4 straipsnisSavo buhalteriniuose žurnaluose kiekvienai skolinimosi ir skolinimo operacijai ECB atidaro tokias sąskaitas eurais:(a) nostro sąskaitą, vadinamą "euro likučiai, turimi…", atitinkančią lėšas, gautas Europos bendrijos vardu;(b) sąskaitą įsipareigojimų pusėje, atitinkančią šio straipsnio a punkte nurodytą sąskaitą;c) memorandumo sąskaitą, vadinamą "Dėl Europos bendrijos skolinimosi operacijų susidarę Europos bendrijos įsipareigojimai", jei tinka, suskirstytą į posąskaites pagal atskirus skolinimosi susitarimų kreditorius;(d) memorandumo sąskaitą, vadinamą "Dėl Europos bendrijos skolinimo operacijų susidarę Europos bendrijos reikalavimai".5 straipsnisECB įrašo 3 straipsnyje apibūdintas finansines operacijas jų vertės dieną debetuodamas arba kredituodamas 4 straipsnyje minėtas sąskaitas.6 straipsnis1. ECB tikrina skolinimosi ir skolinimo susitarimuose nurodytus palūkanų mokėjimo ir pagrindinės sumos grąžinimo terminus.2. Bent penkiolika kalendorinių dienų iki kiekvieno termino ECB praneša apie tai valstybės narės, skolingos Europos bendrijai, nacionaliniam centriniam bankui.7 straipsnisECB nedelsdamas raštu praneša Europos Komisijai apie bet kokią operaciją, kurią jis atliko Europos bendrijos sąskaita. ECB adresuoja tokius pranešimus Europos Komisijos Ekonomikos ir finansų reikalų generaliniam direktoratui.8 straipsnisKiekvienų kalendorinių metų pabaigoje ECB parengia ataskaitą, kad informuotų Europos Komisiją apie finansines operacijas, kurias jis atliko per metus dėl skolinimosi ir skolinimo operacijų. Šioje ataskaitoje turi būti Europos bendrijos reikalavimų ir įsipareigojimų, susidarančių dėl skolinimosi ir skolinimo operacijų, ataskaita.9 straipsnisSprendimas ECB/1998/NP2 ir Sprendimas ECB/1998/NP15 panaikinami.10 straipsnisECB Vykdomoji valdyba turi imtis visų priemonių, reikalingų šiam sprendimui įgyvendinti.11 straipsnisŠis sprendimas įsigalioja kitą dieną po jo paskelbimo Europos Sąjungos oficialiajame leidinyje.Priimta Frankfurte prie Maino, 2003 m. lapkričio 7 d.ECB bendrosios tarybos varduJean-Claude Trichet[1] OL L 53, 2002 2 23, p. 1.[2] Paskelbtas 2000 m. lapkričio 10 d. Sprendimo ECB/2000/12 dėl Europos centrinio banko tam tikrų teisės aktų ir dokumentų skelbimo V priede, OL L 55, 2001 2 24, p. 76.[3] OL L 178, 1988 7 8, p. 1. Reglamentas su pakeitimais, padarytais 1994 m. Stojimo aktu.--------------------------------------------------


title: 2015 m. sausio 27 d. Tarybos sprendimas (ES) 2015/155 dėl pozicijos, kurios Europos Sąjungos vardu turi būti laikomasi Prekybos prekėmis komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimu, dėl tarifinių kvotų administravimo taisyklių priėmimo

text:
31.1.2015

               LT

               Europos Sąjungos oficialusis leidinys

               L 26/22

         TARYBOS SPRENDIMAS (ES) 2015/155
   2015 m. sausio 27 d.
   dėl pozicijos, kurios Europos Sąjungos vardu turi būti laikomasi Prekybos prekėmis komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimu, dėl tarifinių kvotų administravimo taisyklių priėmimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               2010 m. spalio 6 d. pasirašytas Europos Sąjungos bei jos valstybių narių ir Korėjos Respublikos laisvosios prekybos susitarimas (1) (toliau – Susitarimas);

               (2)

               pagal Susitarimo 15.10 straipsnio 5 dalį jis laikinai taikomas nuo 2011 m. liepos 1 d., kol bus užbaigtos jo sudarymui reikalingos procedūros;

               (3)

               pagal Susitarimo 15.1 straipsnį įsteigtas Prekybos komitetas, kuriam pavesta, inter alia, užtikrinti tinkamą Susitarimo veikimą ir prižiūrėti visų specialiųjų komitetų darbą;

               (4)

               vadovaujantis Susitarimo 15.2 straipsniu, remiant Prekybos komitetui įsteigti specialieji komitetai. Vienas iš tų specialiųjų komitetų yra Prekybos prekėmis komitetas, įsteigtas pagal Susitarimo 2.16 straipsnį;

               (5)

               pagal Susitarimo 2-A-1 priedėlio 2 punktą Korėja, administruodama ir taikydama tarifines kvotas (toliau – TK), kurias remdamasi Susitarimu ji taiko Sąjungos kilmės statusą turinčiam pienui ir grietinėlei, sviestui, medui ir apelsinams, gali taikyti aukciono sistemą. Aukciono sistemos sąlygos nustatomos šalių abipusiu susitarimu Prekybos prekėmis komitete;

               (6)

               pagal Susitarimo 2-A-1 priedėlio 3 punktą Korėja, administruodama ir taikydama tam tikras TK, gali taikyti licencijavimo sistemą. Šalys turi Prekybos prekėmis komitete susitarti dėl licencijavimo sistemos taikymo tvarkos ir procedūrų, įskaitant reikalavimų laikymąsi siekiant gauti TK kiekį, ir dėl visų su jomis susijusių pakeitimų;

               (7)

               svarbu nustatyti poziciją, kurios Sąjungos vardu turi būti laikomasi Prekybos prekėmis komitete dėl TK administravimo taisyklių;

               (8)

               bendras sprendimas bus priimtas Sąjungai ir Korėjai pasikeičiant notomis ir jį Sąjungos vardu turi pasirašyti Komisijos atstovas;

               (9)

               todėl Sąjungos pozicija Prekybos prekėmis komitete turėtų būti grindžiama prie šio sprendimo pridėtu Prekybos prekėmis komiteto sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi Prekybos prekėmis komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimu, dėl tarifinių kvotų administravimo taisyklių priėmimo, grindžiama prie šio sprendimo pridėtu Prekybos prekėmis komiteto sprendimo projektu.
   Neesminiams techniniams Prekybos prekėmis komiteto sprendimo projekto pataisymams Sąjungos atstovai tame komitete gali pritarti be naujo Tarybos sprendimo.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. sausio 27 d.

            Tarybos vardu

            Pirmininkas

         J. REIRS

      (1)  OL L 127, 2011 5 14, p. 6.

      PROJEKTAS
      ES IR KORĖJOS PREKYBOS PREKĖMIS KOMITETO SPRENDIMAS Nr. 1
      … m. … … d.
      dėl tarifinių kvotų administravimo ir taikymo taisyklių priėmimo
      PREKYBOS PREKĖMIS KOMITETAS,
      atsižvelgdamas į Korėjos Respublikos (toliau – Korėja) ir Europos Sąjungos bei jos valstybių narių (toliau – šalys) laisvosios prekybos susitarimą (toliau – Susitarimas), ypač į jo 2.16 straipsnį, 15.2 straipsnio 1 dalį ir 2-A-1 priedėlio 2 ir 3 punktus,
      kadangi:

                  (1)

                  pagal Susitarimo 15.1 straipsnį įsteigtas Prekybos komitetas, kuris, inter alia, užtikrina tinkamą Susitarimo veikimą ir prižiūri visų specialiųjų komitetų darbą;

                  (2)

                  vadovaujantis Susitarimo 15.2 straipsniu, remiant Prekybos komitetui įsteigti specialieji komitetai. Vienas iš šių specialiųjų komitetų yra Prekybos prekėmis komitetas, įsteigtas pagal Susitarimo 2.16 straipsnį;

                  (3)

                  pagal Susitarimo 2-A-1 priedėlio 2 punktą Korėja, administruodama ir taikydama tarifines kvotas (toliau – TK), kurias remdamasi Susitarimu ji taiko tam tikroms Europos Sąjungos kilmės statusą turinčioms prekėms, gali taikyti aukciono sistemą. Aukciono sistemos sąlygos turi būti nustatytos abipusiu šalių susitarimu (Prekybos prekėmis komiteto sprendimu);

                  (4)

                  pagal Susitarimo 2-A-1 priedėlio 3 punktą Korėja, administruodama ir taikydama tam tikras TK, gali taikyti licencijavimo sistemą. Šalys Prekybos prekėmis komitete susitaria dėl licencijavimo sistemos taikymo tvarkos ir procedūrų, įskaitant reikalavimų laikymąsi siekiant gauti TK kiekį, ir dėl visų su jomis susijusių pakeitimų,

            NUSPRENDĖ:

                  1.

                  Korėja administruos ir taikys tarifines kvotas, kurias remdamasi Korėjos Respublikos ir Europos Sąjungos bei jos valstybių narių laisvosios prekybos susitarimu ji taiko tam tikroms Europos Sąjungos kilmės statusą turinčioms prekėms, laikydamasi šio sprendimo priede išdėstytų taisyklių.

                  2.

                  Šis sprendimas įsigalioja …

         Priimta …

               Prekybos prekėmis komiteto vardu

            Mauro PETRICCIONE

               Direktorius

               Europos Komisijos Prekybos generalinis direktoratas

            Hak-Do KIM

               LPS politikos generalinis direktorius

               Korėjos Respublikos prekybos, pramonės ir energetikos ministerija

         PRIEDAS

            TARIFINIŲ KVOTŲ ADMINISTRAVIMO IR TAIKYMO TAISYKLĖS

         1 straipsnis
         Aukcionų ir paraiškų išduoti licenciją laikas
         1.   Nugriebto pieno miltelių, nenugriebto pieno miltelių, sutirštinto pieno ir natūralaus medaus aukcionai turi būti rengiami prieš importo laikotarpį, t. y. birželio mėn., jei kvota taikoma nuo liepos mėn.
         2.   Korėjos žemės ūkio ir žuvininkystės ir prekybos maisto produktais korporacijos parengtose specialiose gairėse bus nustatyta, kad vieši pranešimai apie aukcionus bus skelbiami likus aštuonioms kalendorinėms dienoms iki termino pateikti paraišką dalyvauti aukcionuose pabaigos.
         3.   Agentūrų, kurioms pavesta administruoti tarifines kvotas (TK) (toliau – rekomenduojančiosios agentūros), specialiose gairėse, taikomose produktams, kurių atžvilgiu paraiškų išduoti licenciją kvotai terminas nenustatytas Korėjos ir ES laisvosios prekybos susitarime, numatytas paraiškų išduoti licenciją terminas bus bent septynios kalendorinės dienos nuo Korėjos ir ES laisvosios prekybos susitarimo 2-A priedo 5 punkte nurodytų vykdymo metų pirmos darbo dienos.
         2 straipsnis
         Užstatas ir mokesčiai
         1.   Nebus apmokestinamos jokios paslaugų, susijusių su paraiška aukciono būdu paskirstyti TK, administracinės sąnaudos, ir už šias paslaugas nebus imami jokie mokesčiai, išskyrus užstatą – sumą, kurią sumoka aukciono dalyviai, teikiantys paraišką dalyvauti aukcione.
         2.   Dalyviams skirtose kiekvieno aukciono bendrosiose instrukcijose bus nustatyta, kad pasibaigus aukcionui užstatas turi būti grąžintas aukciono dalyviui, kai tik tai leidžiama pagal įprastas administracines procedūras.
         3.   Nereikalaujama, kad paraišką išduoti licenciją teikiantys subjektai sumokėtų garantiją ar užstatą.
         3 straipsnis
         Rekomendacijos išdavimas ir jos galiojimas
         1.   Pasibaigus aukcionui arba pateikus paraišką išduoti licenciją, rekomenduojančiosios agentūros išduos rekomendaciją dėl Korėjos ir ES laisvosios prekybos susitarime nustatytų importo TK (toliau – rekomendacija).
         2.   Pareiškėjams rekomendacijos išduodamos per dvi kalendorines dienas su sąlyga, kad pateikta paraiška išduoti rekomendaciją dėl TK atitinka rekomendacijai keliamus reikalavimus.
         3.   Rekomendacija dėl importo TK galios 90 dienų. Galiojimo laikotarpis gali būti pratęstas dar 30 dienų, bet jo pabaigos diena negali būti vėlesnė nei Korėjos ir ES laisvosios prekybos susitarimo 2-A priedo 5 punkte nurodytų vykdymo metų paskutinė diena.
         4 straipsnis
         Informacijos apie TK administravimą skelbimas
         1.   Korėjos žemės ūkio, maisto ir kaimo reikalų ministerijos (toliau – ŽŪMKRM) gairės ir rekomenduojančiųjų agentūrų specialios gairės bus paskelbtos atitinkamose šių institucijų interneto svetainėse.
         2.   Rekomenduojančiosios agentūros savo interneto svetainėse reguliariai skelbs informaciją, kuri apima viešus pranešimus apie paraiškų gauti licencijas teikimą ir aukcionus, licencijų paskirstymą ir aukcionų laiką, paskirstytus kiekius, likusius kiekvienos TK kiekius ir planuojamą kito aukciono ir (arba) licencijų išdavimo laikotarpio datą.
         3.   Pagrindiniai aukcionui keliami reikalavimai, įskaitant tinkamumo kriterijus, užstato sumokėjimo ir grąžinimo sąlygas, aukciono datas, aukciono kodą ir informaciją, bus nurodyti Korėjos žemės ūkio ir žuvininkystės ir prekybos maisto produktais korporacijos parengtose specialiose gairėse arba dalyviams skirtose kiekvieno aukciono bendrosiose instrukcijose.
         5 straipsnis
         TK paskirstymo taisyklės
         ŽŪMKRM gairėse nurodyta galimybė metinį TK kiekį paskirstyti per metus jį padalijant į kelias dalis, kurių suma yra lygi metiniam TK kiekiui. Korėjos ir ES laisvosios prekybos susitarime kiekvieniems vykdymo metams nustatytas bendras TK kiekis nemažinamas.

            Tarifinių kvotų (TK) administravimas. Terminų sąrašas

                     Rekomenduojančiosios agentūros

                     Korėjos agentūros, kurioms pavesta valdyti TK: Korėjos pieno pramonės asociacija, Korėjos žemės ūkio ir žuvininkystės ir prekybos maisto produktais korporacija, Korėjos pašarų sudėtinių dalių gamintojų asociacija ir Korėjos pašarinio pieno pakaitalų gamintojų asociacija
                     Interneto svetainės:

                                 Korėjos pieno pramonės asociacija (tik korėjiečių kalba):
                                 http://www.koreadia.or.kr/

                                 Korėjos žemės ūkio ir žuvininkystės ir prekybos maisto produktais korporacija:
                                 http://www.at.or.kr/home/apen000000/index.action

                                 Korėjos pašarų sudėtinių dalių gamintojų asociacija (tik korėjiečių kalba):
                                 http://www.kfeedia.org/main.html

                                 Korėjos pašarinio pieno pakaitalų gamintojų asociacija (tik korėjiečių kalba):
                                 http://milkreplacer.or.kr/

                     Užstatas

                     Suma, kurią sumoka aukciono dalyviai, teikiantys paraišką dalyvauti aukcione. Išdavus rekomendaciją dėl kvotos, užstatas iškart grąžinamas kiekvienam aukciono dalyviui.

                     Rekomendacija

                     Importo TK suteikimas pasibaigus aukcionui arba pateikus paraišką gauti licenciją.

                     Galiojimo laikotarpis

                     Laikotarpis, kurį galioja rekomendacija dėl importo TK.

                     Vykdymo metai

                     12 mėnesių laikotarpis nuo vienos iki kitos iš eilės einančių LPS sudarymo metinių dienos (liepos 1 d.), kuriam Korėjos ir ES LPS nustatytas metinis TK kiekis.


title: 2016 m. gegužės 24 d. Valstybių narių vyriausybių atstovų sprendimas (ES, Euratomas) 2016/847 dėl Bendrojo Teismo teisėjo skyrimo

text:
28.5.2016

               LT

               Europos Sąjungos oficialusis leidinys

               L 141/77

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2016/847
   2016 m. gegužės 24 d.
   dėl Bendrojo Teismo teisėjo skyrimo
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 254 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   kadangi:

               (1)

               keturiolikos Bendrojo Teismo teisėjų kadencija baigiasi 2016 m. rugpjūčio 31 d. Reikėtų paskirti teisėjus laikotarpiui nuo 2016 m. rugsėjo 1 d. iki 2022 m. rugpjūčio 31 d.;

               (2)

               buvo pasiūlyta pratęsti Lauri MADISE įgaliojimus dar vienai kadencijai;

               (3)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Lauri MADISE tinkamumo eiti Bendrojo Teismo teisėjo pareigas,

         PRIĖMĖ ŠĮ SPRENDIMĄ:
   1 straipsnis
   Lauri MADISE skiriamas Bendrojo Teismo teisėju laikotarpiui nuo 2016 m. rugsėjo 1 d. iki 2022 m. rugpjūčio 31 d.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2016 m. gegužės 24 d.

            Pirmininkas

         P. DE GOOIJER


title: 2013/699/ES: 2013 lapkričio 25 d. Tarybos sprendimas, kuriuo skiriamas Regionų komiteto Latvijai atstovaujantis narys ir Latvijai atstovaujantys du pakaitiniai nariai

text:
30.11.2013

               LT

               Europos Sąjungos oficialusis leidinys

               L 320/43

         TARYBOS SPRENDIMAS
   2013 lapkričio 25 d.
   kuriuo skiriamas Regionų komiteto Latvijai atstovaujantis narys ir Latvijai atstovaujantys du pakaitiniai nariai
   (2013/699/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Latvijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Guntars KRIEVIŅŠ kadencijai tapo laisva Regionų komiteto nario vieta;

               (3)

               pasibaigus Viktors GLUHOVS kadencijai tapo laisva Regionų komiteto pakaitinio nario vieta. Jānis VĪTOLIŅŠ paskyrus Regionų komiteto nariu tampa laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. sausio 25 d. Regionų komiteto nariu ir pakaitiniais nariais skiriami:

               a)

               nariu:

                           —

                           Jānis VĪTOLIŅŠ, First Deputy Chairman of Ventspils City Council

                     ir

               b)

               pakaitiniu nariu ir pakaitine nare

                           —

                           Gunārs ANSIŅŠ, Deputy Chairman of Liepāja City Council

                           —

                           Olga VEIDIŅA, Chairman of the Social Issues Committee of Rīga City Council.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. lapkričio 25 d.

            Tarybos vardu

            Pirmininkas

         D. PAVALKIS

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: Europos investicijų bankas – 2009 m. kovo 30 d. Valdytojų tarybos sprendimas dėl Europos investicijų banko kapitalo didinimo

text:
15.1.2010

               LT

               Europos Sąjungos oficialusis leidinys

               L 10/19

         EUROPOS INVESTICIJŲ BANKAS
   VALDYTOJŲ TARYBOS SPRENDIMAS
   2009 m. kovo 30 d.
   dėl Europos investicijų banko kapitalo didinimo
   EUROPOS INVESTICIJŲ BANKO VALDYTOJŲ TARYBA,
   ATSIŽVELGDAMA į Statuto 4 straipsnio 3 dalį ir 5 straipsnio 2 dalį,
   KADANGI Banko uždavinys yra nustatytas Europos Bendrijos steigimo sutarties 267 straipsnyje,
   KADANGI pagal Banko statuto 4 straipsnio 1 dalies antrąją pastraipą apskaitos vienetas yra euras,
   KADANGI, atsižvelgiant į Banko veiklos pokyčius pastaruoju laikotarpiu ir tikėtiną skolinimo veiklos pobūdį ateityje, ypač siekiant atsiliepti į Europos Vadovų Tarybos ir Ecofin tarybos kvietimus ir turint galvoje dabartinį ES ekonominės situacijos per kelis ateinančius metus vertinimą, būtina didinti EIB paramą įvairioms veiklos rūšims,
   KADANGI atsižvelgiant į 2008 m. gruodžio 16 d. įvykusio Direktorių valdybos posėdžio dėl reikiamo Banko kapitalo išvadas Banko pasirašytąjį kapitalą reikia didinti iki 232 392 989 000 EUR, įmokėtina dalis, finansuojama vien tik iš Banko papildomų atsargų, turėtų būti 5 %, o rezervinis fondas nuolat papildomas, kol bus pasiektas Statute nustatytas 10 % pasirašytojo kapitalo dydis,
   2009 m. kovo 30 d., pasinaudodama Banko darbo tvarkos taisyklių 5 straipsnyje nustatyta rašytine procedūra, Direktorių valdybos siūlymu, remdamasi EIB statuto 4 straipsnio 3 dalimi, VIENINGAI NUSPRENDĖ, kad:

               1.

               Banko papildomos atsargos – 5 379 241 000 EUR – yra laisvos atsargos.

               2.

               Iš laisvų atsargų 2 000 000 000 EUR pervedama į specialų rezervą Struktūrinės finansinės priemonės ir panašiai veiklai remti.

               3.

               Nuo 2009 m. balandžio 1 d. Banko kapitalas didinamas taip:

                           3.1.

                           Valstybių narių pasirašytasis kapitalas didinamas nuo 164 808 169 000 EUR iki 232 392 989 000 EUR proporcingai, kol bus pasiekti tokie dydžiai:

                                       Vokietija

                                       37 578 019 000

                                       Prancūzija

                                       37 578 019 000

                                       Italija

                                       37 578 019 000

                                       Jungtinė Karalystė

                                       37 578 019 000

                                       Ispanija

                                       22 546 811 500

                                       Belgija

                                       10 416 365 500

                                       Nyderlandai

                                       10 416 365 500

                                       Švedija

                                       6 910 226 000

                                       Danija

                                       5 274 105 000

                                       Austrija

                                       5 170 732 500

                                       Lenkija

                                       4 810 160 500

                                       Suomija

                                       2 970 783 000

                                       Graikija

                                       2 825 416 500

                                       Portugalija

                                       1 820 820 000

                                       Čekija

                                       1 774 990 500

                                       Vengrija

                                       1 679 222 000

                                       Airija

                                       1 318 525 000

                                       Rumunija

                                       1 217 626 000

                                       Slovakija

                                       604 206 500

                                       Slovėnija

                                       560 951 500

                                       Bulgarija

                                       410 217 500

                                       Lietuva

                                       351 981 000

                                       Liuksemburgas

                                       263 707 000

                                       Kipras

                                       258 583 500

                                       Latvija

                                       214 805 000

                                       Estija

                                       165 882 000

                                       Malta

                                       98 429 500

                           3.2.

                           Iš laisvų atsargų 3 379 241 000 EUR paverčiama įmokėtu kapitalu, pervedant juos iš Banko papildomų atsargų į jo kapitalo sąskaitą;

                           3.3.

                           Šis kapitalas laikomas pasirašytojo įmokėto kapitalo dalimi, todėl Banko įmokėtas kapitalas padidėja nuo 8 240 408 450 EUR iki 11 619 649 450 EUR;

         TODĖL

               3.4.

               Banko statutas nuo 2009 m. balandžio 1 d. iš dalies keičiamas taip: Banko statuto 4 straipsnio 1 dalies pirmoji pastraipa išdėstoma taip:
               „Banko kapitalas yra 232 392 989 000 EUR, kuriuos valstybės narės įsigyja pasirašymo būdu tokiomis dalimis:

                           Vokietija

                           37 578 019 000

                           Prancūzija

                           37 578 019 000

                           Italija

                           37 578 019 000

                           Jungtinė Karalystė

                           37 578 019 000

                           Ispanija

                           22 546 811 500

                           Belgija

                           10 416 365 500

                           Nyderlandai

                           10 416 365 500

                           Švedija

                           6 910 226 000

                           Danija

                           5 274 105 000

                           Austrija

                           5 170 732 500

                           Lenkija

                           4 810 160 500

                           Suomija

                           2 970 783 000

                           Graikija

                           2 825 416 500

                           Portugalija

                           1 820 820 000

                           Čekija

                           1 774 990 500

                           Vengrija

                           1 679 222 000

                           Airija

                           1 318 525 000

                           Rumunija

                           1 217 626 000

                           Slovakija

                           604 206 500

                           Slovėnija

                           560 951 500

                           Bulgarija

                           410 217 500

                           Lietuva

                           351 981 000

                           Liuksemburgas

                           263 707 000

                           Kipras

                           258 583 500

                           Latvija

                           214 805 000

                           Estija

                           165 882 000

                           Malta

                           98 429 500“

               4.

               Šis sprendimas skelbiamas Europos Sąjungos oficialiajame leidinyje.

            Valdytojų tarybos vardu

            Pirmininkas

         C. STAVRAKIS

            Sekretorius

         A. QUEREJETA